
Rosa Armengol (la Garriga, 1996) és farmacèutica titular graduada per la Universitat de Barcelona, psiconeuroimmunoendocrinòloga (PNIE) i experta en micronutrició i nutrició ortomolecular. Però, sobretot, és una enamorada de la salut i del funcionament del cos humà.

Convençuda que la informació científica ha de ser clara, comprensible i útil per a la vida quotidiana, dedica part de la seva tasca a la divulgació de la salut. A través d’aquest llibre, comparteix coneixements i reflexions per ajudar-nos a entendre millor què passa dins del nostre cos i descobrir com els petits gestos de cada dia poden tenir un gran impacte en la nostra salut.


La ciència ha confirmat el que sempre hem intuït: els nostres hàbits de vida tenen un impacte directe en la salut. Estàs constantment cansat? Agafes refredats amb facilitat? Et costa gestionar l’estrès i notes com el teu cos se’n ressent?

En aquest llibre, Rosa Armengol, farmacèutica i especialista en PNIE i salut integral, explora com l’estrès crònic destrueix el sistema immunitari i obre les portes a malalties autoimmunes, inflamació crònica i esgotament físic i mental. Però també t’ensenya com activar mecanismes naturals de protecció amb una visió totalment pràctica.

En un món on l’estrès patològic s’ha normalitzat, aprèn a desactivar l’estrès tòxic, reforçar el teu sistema immunitari i a escoltar el teu cos per tal de prevenir l’aparició de patologies cròniques. Des de tècniques de respiració fins a la relació entre la microbiota i la immunitat, aquest llibre és la guia definitiva per a una vida més saludable, plena i equilibrada.

Introducció

Cada cop hi ha més persones que viuen cansades. Però no és només un cansament físic. És el cansament de pensar constantment, de córrer per arribar a tot, de sentir que sempre falta temps. Dormim, però no descansem; mengem, però no ens nodrim; parem, però no desconnectem. Sense adonar-nos-en, hem après a conviure amb l’estrès com si fos una part inevitable de qui som i a ignorar els senyals del cos fins que aquest ja no pot sostenir més el ritme.

Però el cos no oblida. Quan li exigim massa, acaba parlant. A vegades ho fa en forma d’insomni, d’ansietat o d’irritabilitat. Altres vegades es manifesta com a dolor persistent, inflamació, problemes digestius o un esgotament emocional difícil d’explicar. El que sovint percebem com a símptomes aïllats són, en realitat, missatges d’un organisme que intenta recuperar l’equilibri.

Vivim en una societat accelerada. Les exigències laborals, socials i personals s’han multiplicat, i la hiperconnexió ens manté en un estat d’estímul constant. L’excés d’informació, la pressió per rendir i la dificultat per desconnectar han portat moltes persones a viure amb nivells d’estrès que fa només unes dècades haurien semblat excepcionals. Avui, en canvi, s’han normalitzat.

Les conseqüències d’aquest ritme de vida són cada cop més visibles. Les malalties cròniques associades a l’estrès —com els trastorns depressius o cardiovasculars, la diabetis tipus 2, els problemes digestius o l’insomni— han augmentat de manera significativa en els últims anys. Cada vegada hi ha més persones que viuen amb una sensació de desgast constant, amb dificultats per recuperar energia o trobar espais reals de descans.

Les dades ho reflecteixen amb claredat. Segons el Ministeri de Sanitat, aproximadament el 34% de la població espanyola pateix algun problema de salut mental, i l’ansietat, la depressió i l’insomni són alguns dels trastorns més freqüents. Paral·lelament, l’ús de medicaments per tractar aquests problemes ha crescut de manera notable. En els últims anys, per exemple, el consum d’antidepressius s’ha duplicat entre les dones joves a Espanya, un increment que no s’observa en els homes de la mateixa franja d’edat. Més endavant explorarem també per què homes i dones poden respondre de manera diferent davant un mateix estímul estressor.

Una altra dada preocupant és que prop del 19,9% de la població de més de quinze anys pateix hipertensió arterial, una condició sovint relacionada amb l’estrès crònic i que, fins no fa tant, era molt més habitual a partir dels cinquanta anys.

L’estrès no afecta només la salut física, també impacta profundament en la salut mental. Els trastorns d’ansietat i depressió han assolit xifres rècord, i moltes persones viuen atrapades en un cercle difícil de trencar: com més desgastats estem, menys recursos interns tenim per gestionar l’estrès, i com menys el gestionem, més intens es torna.

Una de les dificultats per entendre aquest procés és que els efectes de l’estrès rarament són immediats, sinó que són acumulatius. A curt termini potser només notem cansament, irritabilitat o dificultats per dormir. Però, amb el pas del temps, aquesta càrrega es va acumulant i acaba afectant múltiples sistemes del cos. Quan això passa, és més probable que apareguin processos inflamatoris, alteracions digestives, desequilibris hormonals o una susceptibilitat més gran a infeccions.

Per això, el primer pas no és eliminar l’estrès —una cosa que, en realitat, és impossible—, sinó entendre com ens afecta i aprendre a modular-ne l’impacte. Prendre consciència de la relació entre la nostra manera de viure i la nostra salut és essencial per començar a canviar el rumb.

En aquest camí, cada cop és més evident la necessitat d’un enfocament més ampli de la salut. La medicina convencional ens ha aportat eines extraordinàriament valuoses per tractar les conseqüències de moltes malalties, incloent-hi els efectes de l’estrès. Fàrmacs com els ansiolítics, els antidepressius o els betabloquejants són essencials i necessaris en determinats contextos.

Però sovint aquests tractaments actuen sobre el símptoma quan el problema ja s’ha instaurat. Aquí és on la medicina integrativa aporta una mirada complementària: una perspectiva que no només busca alleujar els símptomes, sinó també entendre les causes i reforçar els mecanismes d’autoregulació del cos. Això inclou la modulació del sistema nerviós, l’equilibri hormonal, la cura de la microbiota intestinal i la revisió dels hàbits quotidians que sostenen la nostra salut.

Perquè, en última instància, la salut no depèn només dels tractaments que rebem, sinó també de la relació que establim amb el nostre propi cos.

Aquest llibre és una porta oberta a una nova manera d’escoltar el teu cos. No des de la pressa ni des de la culpa, sinó des de la comprensió. Al llarg de les pàgines descobriràs què passa realment dins teu quan l’estrès s’allarga, com el sistema nerviós interpreta el món que t’envolta, perquè el son és molt més que descansar, com la microbiota pot influir en el teu estat emocional i com les hormones responen, silenciosament, a les demandes del teu dia a dia.

No hi trobaràs receptes ràpides ni promeses impossibles. Hi trobaràs coneixement clar, útil i respectuós amb la fisiologia humana. Coneixement que et permetrà entendre el teu organisme amb una mirada nova i, sobretot, més amable.

Perquè, quan entenem com funciona el nostre organisme, deixem de veure’l com un adversari que falla… i el comencem a reconèixer com un aliat que intenta protegir-nos. I és des d’aquesta comprensió que es fa possible recuperar l’equilibri.


1

Quan l’estrès es converteix en el teu pitjor enemic

Un equilibri necessari

L’estrès és una resposta natural i essencial per a la nostra supervivència. En els seus orígens, ens permet reaccionar ràpidament davant de situacions de perill i prepara el cos per a la lluita o la fugida. Quan els nostres avantpassats es trobaven davant d’un depredador, el seu cos alliberava una sèrie d’hormones que augmentaven el ritme cardíac, dilataven les pupil·les i enviaven més sang als músculs, la qual cosa els preparava per lluitar o fugir. Aquesta resposta, coneguda com lluita o fugida (que explicarem més endavant) continua funcionant avui en dia, però, en comptes de depredadors, els nostres perills són la feina, la tecnologia, les expectatives socials i les preocupacions quotidianes, entre d’altres. Això provoca que aquest sistema estigui activat d’una manera constant i generi conseqüències profundes en la nostra salut.

L’estrès és una resposta fisiològica que afecta múltiples sistemes del nostre cos. Quan ens trobem en una situació d’estrès ocasional, el cos pot gestionar-ho sense conseqüències greus, perquè té la capacitat de tornar a l’equilibri. No obstant això, quan l’estrès es converteix en un estat constant, comença a generar un desgast significatiu en diferents òrgans i funcions biològiques. Aquesta afectació no sempre és immediata i moltes persones viuen durant anys amb un nivell elevat d’estrès sense ser plenament conscients de l’impacte que està tenint en la seva salut.

Aquesta pressió continuada activa de manera sostinguda el sistema nerviós simpàtic, que prepara el cos per a la lluita o la fugida. Però aquesta resposta, dissenyada per a situacions puntuals de perill, no està pensada per mantenir-se activa a llarg termini. A mesura que l’estrès persisteix, comença a interferir en processos essencials com el son, la digestió, la funció immunitària i la regulació hormonal. En altres paraules, un cos sotmès a estrès crònic és un cos que no es pot regenerar correctament, i això fa que l’envelliment i les malalties apareguin de manera més precoç.

Però tots els tipus d’estrès són iguals? Fins ara hem vist que l’estrès és essencial per a la nostra supervivència, però n’hi ha un altre que ens afecta profundament a tots els nivells. Sabem que no tots els estressors ens afecten de la mateixa manera, vegem-ho.

Eustrès (estrès positiu)

L’eustrès és el tipus d’estrès que ens motiva, ens manté alerta i ens ajuda a créixer com a persones. No es tracta d’una amenaça, sinó d’un impuls per superar reptes. És el que sentim abans d’un examen important, una entrevista de feina o una competició esportiva. Ens ajuda a focalitzar-nos i a activar els nostres recursos cognitius i físics.

Aquest és el tipus d’estrès que assegurava la supervivència als nostres avantpassats, era un estrès de curt termini, no es perllongava en el temps. En aquella època, el tipus d’estrès que hi havia era l’aparició d’un lleó o d’algun animal que posés en perill la nostra supervivència. Això activava aquest sistema de lluita o fugida per tal de poder sobreviure. Un cop l’amenaça del lleó havia desaparegut, el nostre sistema nerviós tornava a l’equilibri.

Distrès (estrès negatiu)

El distrès apareix quan la pressió es torna excessiva i la persona sent que no té els recursos suficients per fer-hi front. Quan això succeeix, l’estrès deixa de ser un impuls positiu i es converteix en un factor limitador que ens impedeix tenir un equilibri perquè les nostres funcions fisiològiques es puguin dur a terme correctament. Moltes vegades fins i tot impedeix dur a terme accions quotidianes.

Estrès crònic

L’estrès crònic es dona quan l’estrès es manté durant setmanes, mesos o fins i tot anys. Els nivells elevats de cortisol i adrenalina poden danyar les nostres cèl·lules, accelerar el procés d’envelliment i provocar inflamació crònica. Estudis en neurociència han demostrat que l’estrès crònic altera la producció de neurotransmissors com el cortisol, l’adrenalina i la noradrenalina, i modifica l’activitat de l’hipotàlem, la hipòfisi i les glàndules suprarenals (l’eix hipotàlem-hipòfisi-adrenal es veu alterat). Aquesta hiperactivació sostinguda és una de les causes principals de moltes malalties modernes, des de trastorns autoimmunitaris fins a problemes cardiovasculars.

Un dels problemes actuals és que hem normalitzat aquest estrès crònic i que aquest sistema nerviós, que és tan essencial tenir en equilibri, estigui desequilibrat. Quan preguntes a una persona si se sent estressada, una gran part de la gent respondrà que no, però si analitzem el seu estat de salut, està desequilibrat.

Com podem saber que tenim un sistema nerviós alterat quan hem normalitzat anar estressats?



La resposta es troba a escoltar el nostre cos; sembla una cosa molt òbvia, però en realitat ens n’hem desconnectat. Hem perdut la capacitat d’identificar els símptomes del nostre cos que ens diuen com està realment.

Burnout

Aquest és un concepte relativament nou i es defineix com la síndrome del desgast professional. Aquest és el conjunt de símptomes associats a un estrès crònic perllongat en el temps amb una sensació d’esgotament generalitzat tant físic com mental.

És important entendre per què arriba un moment en què tot el nostre sistema nerviós deixa de funcionar correctament, en què realment hem perdut la gana i les ganes de fer les activitats que anteriorment gaudíem. Moltes vegades aquesta síndrome va acompanyada d’insomni, irritabilitat, ansietat i altres alteracions funcionals més enllà del nostre estat d’ànim.

Com funciona en el nostre sistema nerviós?

Per entendre com l’estrès i les emocions influeixen en la nostra salut, primer cal entendre com funciona el nostre sistema nerviós. Tot i que pot semblar














L’estrès no apareix del no-res














Quin camí hem de seguir per gestionar l’estrès de manera efectiva?















Test d’autoavaluació

